Prossesering van beeste in 'n voerkraal | Landbou
Landbou / Vraag / Prossesering van beeste in 'n voerkraal
Vra vir Faffa Prossesering van beeste in 'n voerkraal
Ek wil graag weet wat die entingsprosedure vir voerkraalbeeste is en hoeveel entstowwe met een slag toegedien kan word.
Is die entstowwe nog aktief as jy alles met eenslag toedien om so stres te voorkom?
By voerkrale word die kalwers gewoonlik na aankoms 'n periode van 24 uur gegee om eers uit te rus na die stres van vervoer en veilings. Daar moet genoeg spasie voorsien word, goeie drinkwater en goeie kwaliteit hooi sodat hulle kan rehidreer, hul rumens kan volmaak en bietjie van die stres ontslae kan raak.
Die prosessering vind dan plaas en hulle word ontwurm en ontvang entings teen die volgende siektes:
Respiratoriese siektes :Pasteurella, IBR (aansteeklike bees rinotrageïtis) en BVD (bees virus diarree) is die belangrikstes.
Klostridiale siektes soos die verskillende soorte sponssiektes – gewoonlik 'n multivalente entstof wat 'n klomp stamme van die klostridia dek
Lamsiekte en miltsiekte ( kry gekombineerde entstof)
Knopvelsiekte gedurende die somermaande.
Dan word hulle ook gedip nadat al die entstowwe toegedien is.
Al die entstowwe word onder die vel aan weerskante van die nek toegedien en almal kan op een slag toegedien word. Inspuitplekke moet omtrent vier-vinger afstand van mekaar toegedien word. Die gelyktydige toedien van die entstowwe word gedoen om hantering tot die minimum te beperk. Hantering veroorsaak stres en stres veroorsaak dat die dier adrenalien afskei en adrenalien werk immuniteit teen.
Om nog beter immuniteit te verkry, is dit beter as die kalf reeds op die plaas van oorsprong geïmmuniseer kan word ( ten minste 2 weke voor die tyd). Dit gee die kalf kans om onder stresvrye omstandighede te reageer op die entstowwe wat toegedien word. As die kalf dan by die voerkraal herimmuniseer word, sal die kalf baie beter immuniteit verkry en dus 'n gesonder kalf wees.
Veldvoorbeiding ("backgrounding") van kalwers is nog meer voordelig vir goeie immuunstatus by kalwers. Die proses behels dat kalwers geprosesseer word na speen en dan op weiveld geplaas word met 'n goeie lek. Na 'n periode van een tot drie maande gaan hul dan na die voerkraal waar hul weer geprosesseer word. Dit is die beste resep vir goeie gesondheid in 'n voerkraal.
Vir die beskerming van kalwers voor speen kan die koeie ingeënt word met sekere van die entstowwe omtrent 2 maande voordat sy kalf. Dit sal die kalf dan beskerm tot op vier maande ouderdom, waarna die kalf dan ook ingeënt word.
Geskryf deur: dr. Eben du Preez, Voerkraalkonsultant (0825618689) edupreez1@telkomsa.net Lewer kommentaar